31.

jenfasizza l-bżonn li jiġu evalwati tajjeb l-ispejjeż reali inizjali li din id-Direttiva teħtieġ sabiex ikun hemm disponibbli strumenti finanzjarji adegwati bbażati fuq l-inċentivi sabiex tiġi sostnuta u titħaffef l-implimentazzjoni tad-Direttiva. F’dan il-kuntest, a. bi pjaċir jilqa’ l-fatt li l-pjan ta’ rkupru ekonomiku mressaq mill-Kummissjoni f’Diċembru 2008 jirrikonoxxi l-investimenti fl-effiċjenza tal-enerġija bħala opportunità għall-ekonomija Ewropea; b. jikkundanna bil-kbir madankollu li f’Marzu 2009, il-proposta ta’ kompromess approvata mill-Kunsill Ewropew għall-finanzjament tal-proġetti ta’ infrastruttura ppreżentati mill-Kummissjoni bħala parti mill-Pjan Ewropew ta’ Rkupru Ekonomiku ma tinkludi l-ebda investiment fi proġetti li għandhom l-għan li jtejbu l-effiċjenza fl-enerġija; madankollu, proġetti bħal, pereżempju, l-Energy Smart Buildings Campaign (kampanja għall-bini enerġetikament intelliġenti), imħejjija mill-Kunsill Ewropew għall-Enerġiji Rinnovabbli (EREC) fuq il-bażi ta’ esperjenzi konkreti fis-settur tal-enerġiji rinnovabbli, teħtieġ biss investiment limitat għal-livell tal-pjan ta’ rkupru (EUR 300 miljun), u tħalli impatt prinċipali fir-rigward tal-enerġija, l-ambjent u l-ħolqien ta’ impjiegi (stima ta’ 150 000 impjieg ġdid), li malajr jiġġeneraw aktar attività ekonomika (b’riżultati mistennija wara l-2010) u jkollha effett multiplikatur importanti ħafna (kull EUR investit fil-kampanja jiġġenera sa EUR 33 f’investiment f’bini iktar effiċjenti fl-enerġija). Il-proġett Energy Smart Building Campaign huwa bbażat fuq ir-rabta ta’ tliet kampanji promozzjonali favur bini enerġetikament intelliġenti, li huma immirati 1) għall-proprjetarji; 2) għall-istrutturi b’effett multiplikatur u 3) għall-professjonijieti (inkluż attivitajiet ta’ taħriġ); c. jenfasizza l-importanza li jkun hemm aċċess imħaffef għall-fondi strutturali għall-investiment fil-qasam tal-effiċjenza tal-enerġija fil-bini. F’dan il-kuntest, — jilqa’ b’mod favorevoli l-inizjattiva tal-Kummissjoni Ewropea li temenda r-Regolamenti relatati mal-Fond Ewropew għall-Iżvilupp Reġjonali sabiex jiġu promossi l-investimenti relatati mal-effiċjenza fl-enerġija (5); — jitlob lill-Istati Membri jikkunsidraw b’attenzjoni r-reviżjoni ta’ ċerti partijiet tal-programmi tagħhom ta’ tħaddim sabiex l-effiċjenza tal-enerġija fil-bini tingħata aktar prominenza, b’mod partikulari fil-bini soċjali; d. jappoġġja l-inizjattiva tal-Kummissjoni Ewropea li tawtorizza b’mod permanenti l-applikazzjoni ta’ rati mnaqqsa fuq il-valur miżjud fis-settur tal-bini, inkluż għal xogħlijiet ta’ rinnovazzjoni (6); e. jappoġġja l-isforzi tal-Kummissjoni Ewropea għall-iżvilupp ta’ strumenti finanzjarji bil-għan li ttejjeb l-effiċjenza tal-enerġija, bi sħubija mal-BEI (il-Bank Ewropew tal-Investiment) u l-BERŻ (il-Bank Ewropew għar-Rikostruzzjoni u l-Iżvilupp). Ifakkar li waħda mill-kwistjonijiet essenzjali meta jinħolqu dawn l-istrumenti finanzjarji hija li jsiru aċċessibbli għall-awtoritajiet lokali u reġjonali, sabiex dawn tal-aħħar jiġu appoġġjati fir-rwol tagħhom ta’ atturi ċentrali għall-implimentazzjoni tad-Direttiva dwar il-prestazzjoni tal-enerġija tal-bini. f. jenfasizza l-bżonn li jkun hemm koordinazzjoni bejn il-fondi speċifiċi Komunitarji u l-fondi nazzjonali.